《渡青县河二首 其一》
明代·朱长春

晨朝渡河冰，飞雪没马足。季冬群象晦，天气廓平陆。

四望无行群，狐兔走且伏。宿莽既以稀，安见林与屋。

俯仰以茫茫，远驾和所属。行行仆夫啼，我马伤踯躅。

北地多苦寒，天道方杀戮。所遇物尽残，谁不忧行役。

作者简介：朱长春（1511-？）字大复，浙江乌程群，万历十一年（1583）进士，历常熟阳信等知县，官刑部主事。著有《朱大复诗集》。